钦定古今图书集成/理学汇编/文学典/第027卷 > 常宽〈长生〉
## 钦定古今图书集成/理学汇编/文学典/第027卷 > 常宽〈长生〉

按《后贤志》，宽字泰恭，骞族弟，郫令勗弟子也。父廓，字
敬业，以经明著称，早亡，阖门广学，治《毛诗》《三礼》《春秋》
《尚书》，尤耽意大《易》，博涉《史》《汉》，强识多闻，而谦虚清素，
与俗殊务。郡命功曹，及察孝廉，不就。州辟主簿、别驾，
举刺史罗尚秀才，为侍御史，除繁令，随民安县零陵，
以举将丧去官。湘州叛乱，乃南入交州。交州刺史陶
咸表为长史，固辞不之职。虽流离交城，衣敝缊袍，冠
皮冠，乘牛往来，独鸠合经籍，研精著述，依孟杨宗、卢
师矩著《典言》五篇，撰《蜀后志》及后贤传，续《陈寿耆旧》，
作《梁益》篇。元帝践祚，嘉其德行洁白，拜武平太守。民
悦其政。以荣贵非志，在官三年，去职。寻梁硕作乱，得
免难，卒于交州。凡所著述诗赋论议二十馀篇。子长
生，字彭祖，亦有学行。州主簿、资中令治中从事，早亡。
时蜀郡太守巴西黄容亦好述作，著《家训》《梁州巴纪
姓族》《左传抄》凡数十篇。汉嘉太守蜀郡杜龚敬修亦
著《蜀后志》及志赵𫷷、李特叛乱之事，及丧纪礼式，后
生有取焉。